ಶಿರಾದಲ್ಲಿ ಬೀಜಾನೇ ಇಲ್ಲ..ಇನ್ನು ಮರ ಹೇಗೆ ತೆಗೆದುಕೊಂಡು ಹೋಗುತ್ತಾರೆ? ಪ್ರಜ್ವಲ್ ರೇವಣ್ಣ ಪ್ರಶ್ನೆ ಶಿರಾ: ಸಂಸದ ಪ್ರಜ್ವಲ್ ರೇವಣ್ಣ ಇಂದು ಶಿರಾ ಕ್ಷೇತ್ರದ ತಮ್ಮ ಅಭ್ಯರ್ಥಿ ಅಮ್ಮಾಜಮ್ಮ ಪರ ಮತಯಾಚನೆ ಮಾಡಿದರು. ಈ ವೇಳೆ ನ್ಯೂಸ್ಫಸ್ಟ್ ಜೊತೆ ಮಾತನಾಡಿದ ಪ್ರಜ್ವಲ್ ರೇವಣ್ಣ.. ಬಿಜೆಪಿ ಉಪಾಧ್ಯಕ್ಷ ವಿಜಯೇಂದ್ರ ಅಧಿಕಾರ ಹಾಗೂ ಕಪ್ಪು ಹಣದ ಬಲದಿಂದ ಗೆಲ್ಲಲು ಹೊರಟಿದ್ದಾರೆ. ನಾವು ಕೆ.ಆರ್ ಪೇಟೆಯಲ್ಲಿ ಬೀಜ ತಂದು ಹಾಕಿದ ಸಸಿಯನ್ನ ಮರ ಮಾಡಿ ಕರೆದುಕೊಂಡು ಹೋಗಿದ್ದಾರೆ. ಶಿರಾದಲ್ಲಿ ಬೀಜಾನೇ ಇಲ್ಲ. ಇನ್ನು ಮರ ಹೇಗೆ ತೆಗೆದುಕೊಂಡು ಹೋಗುತ್ತಾರೆ? ಕೆ.ಆರ್ ಪೇಟೆ ಫಲಿತಾಂಶ ಇಲ್ಲಿ ಆಗೋದಿಲ್ಲ. ಅಷ್ಟಕ್ಕೂ ಇಲ್ಲಿ ಬಿಜೆಪಿ ಮುಖಂಡರು ಯಾರೂ ಅನ್ನೋದೆ ಗೊತ್ತಿಲ್ಲ. ಹೊರಗಿನಿಂದ ಬಂದವರೇ ಇಲ್ಲಿ ಇರೋದು ಅಂತಾ ಬಿಜೆಪಿ ವಿರುದ್ಧ ವಾಗ್ದಾಳಿ ನಡೆಸಿದರು. ಮೂರೂ ಪಕ್ಷಗಳ ನಡುವೆ ಪೈಪೋಟಿ ಇದೆ ಅನ್ನೋದು ಸುಳ್ಳು. ಇನ್ನೂ ಜೆಡಿಎಸ್ಗೆ ನೇರ ಪೈಪೋಟಿ ಕೊಡುವವರು ಯಾರೂ ಇಲ್ಲ. ಕ್ಷೇತ್ರದಲ್ಲಿ ನಿಷ್ಠಾವಂತ ಕಾರ್ಯಕರ್ತರ ದೊಡ್ಡ ಪಡೆಯೇ ಇದೆ. ನಾವು ಅನುಕಂಪದ ಅಲೆಯಲ್ಲಿ ಗೆಲ್ಲಬೇಕಿಲ್ಲ. ನಮಗೆ ನಮ್ಮದೇ ಆದ ಗಟ್ಟಿಯಾದ ಪಡೆ ಇದೆ. ಕಳೆದ ಚುನಾವಣೆಯಲ್ಲಿ ಬಿಜೆಪಿ ಕೇವಲ 15 ಸಾವಿರ ಮತಗಳನ್ನ ಮಾತ್ರ ಪಡೆದಿದೆ. ಬಿಜೆಪಿಯವರಿಗೆ ಕಾರ್ಯಕರ್ತರನ್ನ ಹುಡುಕೋದಕ್ಕೆ ಸಮಯ ಸಿಗುತ್ತಿಲ್ಲ ಎಂದರು. ಯಾವುದೋ ಮೂಲೆಯಿಂದ ಕಪ್ಪು ಹಣ ಸಾಗಾಣಿಕೆ ಮಾಡಿ ಚುನಾವಣಾ ಎದುರಿಸುತ್ತಿದ್ದಾರೆ. ಯಾರೋ ಕೆಲ ಯುವಕರು ಕೇಸರಿ ಶಲ್ಯ ಹಾಕಿಕೊಂಡು ಓಡಾಡ್ತಿದ್ದಾರೆ ಅಷ್ಟೇ. ಈ ಬಾರಿ ಐದು ಸಾವಿರ ಹೆಚ್ಚಾಗಿ ಮತ ಪಡೆಯಬಹುದು ಅಷ್ಟೇ. ಅವರಿಗೆ ಕೊಂಡುಕೊಳ್ಳಲು ಕುರಿಗಳು ಸಿಗಲ್ಲ ಅನ್ನೋದು ಗೊತ್ತಾಗಿದೆ. ಖರೀದಿ ಮಾಡೋಕೆ ಜೊಳ್ಳು ಇಲ್ಲ, ಗಟ್ಟಿ ಕಾಳುಗಳು ಜೆಡಿಎಸ್ ಜೊತೆ ಇವೆ. ಖಂಡಿತವಾಗಿಯೂ ನವೆಂಬರ್ 10 ರಂದು ವಿಜಯೋತ್ಸವ ಆಚರಿಸುತ್ತೇವೆ. ನಮ್ಮಲ್ಲಿ ಯಾವುದೇ ಗೊಂದಲ ಇಲ್ಲ. ಜಿಲ್ಲೆಯ ಎಲ್ಲಾ ನಾಯಕರು ಪ್ರಚಾರದಲ್ಲಿ ತೊಡಗಿಸಿಕೊಂಡಿದ್ದಾರೆ. ಬಿಜೆಪಿ ಅಭ್ಯರ್ಥಿ ಮೊದಲಿನಿಂದಲೂ ಜೆಡಿಎಸ್ನಲ್ಲಿ ಇಲ್ಲ. ಬಿಜೆಪಿಯಲ್ಲಿ ನಿಷ್ಠಾವಂತರಿಗೆ ಟಿಕೆಟ್ ಕೊಡುತ್ತೇವೆ ಅಂತಾ ಹೇಳಿದ್ದರು. ಆದರೆ, ಈಗ ಯಾಕೆ ದುಡ್ಡು ಇರೋರನ್ನ ಕರೆದುಕೊಂಡು ಬಂದು ಟಿಕೆಟ್ ಕೊಟ್ಟಿದ್ದಾರೆ ಎಂದು ಗುಡುಗಿದರು.